एकादशी के दिन प्रात:काल उठकर नित्य क्रम से निवृत हो स्नान कर स्वच्छ वस्त्र धारण करें। पूजा स्थल को शुद्ध कर लें। हाथ में तिल, कुश, सिक्के (सामर्थ्यानुसार) और जल लेकर संकल्प करते हुए बोले- “मैं भगवान श्री हरि की प्रसन्न्ता एवं मोक्ष की कामना के साथ इस आमलकी या आमला अथवा आंवला एकादशी के व्रत का संकल्प करता हूँ। भगवान श्री हरि इस व्रत को सफलता पूर्वक करने में मेरी सहायता करें। ” संकल्प के बाद श्री विष्णु जी का पूजन करें। पुष्प, माला अर्पित करे। धूप, दीप दिखायें और भोग लगायें। इसके पश्चात आँवले के वृक्ष के पास जायें। वृक्ष के चारों ओर साफ कर के गाय के गोबर से भूमि को लीपकर पवित्र कर लें। वृक्ष की जड़ में एक वेदी बनायें। वेदी पर जल से भरा कलश रखें। जल में गंगाजल मिलायें। कलश में पंचरत्न और सुगंधी रखें। आम का पल्लव रखें। कलश पर चंदन लगायें और वस्त्र समर्पित करें। कलश के ऊपर एक पात्र में खील भरकर रखें। इसके ऊपर श्री विष्णु के छठें अवतार श्री परशुराम जी का स्वर्ण मूर्ति स्थापित करें। अब षोडशोपचार विधि से परशुराम जी की पूजा करें। दीप जलायें। तत्पश्चात एकादशी की कथा सुने अथवा सुनायें। श्री विष्णु भगवान एवं एकादशी माता की आरती करें। रात्रि जागरण करें। आँवले के वृक्ष की १०८ या २८ बार परिक्रमा करें। द्वादशी के दिन प्रात: स्नान कर पूजन करें। कलश सहित परशुराम जी की मूर्ति को ब्राह्मण को दान दें। ब्राह्मणों को भोजन करायें । इसके उपरांत भोजन ग्रहण करें।